བསྒྲགས་པ་གླིང་གྲགས་ལ་བསྒྲགས་པ་རིན་ཆེན་གླིང་གྲགས་ཀྱང་ཟེར།འདི་ནི་བོད་ཀྱི་མཁས་པ་དུ་མས་དཔྱད་གཞིར་མཛད་པའི་བོན་གྱི་ལོ་རྒྱུས་ཡིག་རྙིང་རྩ་ཆེན་ཞིག་ཡིན།དེ་ལ་སྟོད་འདུལ་རྒྱུད་ཀྱི་བསྒྲགས་པ་དང་བར་གསང་སྔགས་ཀྱི་བསྒྲགས་པ།སྨད་དྲག་རྩུབ་ཆོས་ཀྱི་བསྒྲགས་པ་བཅས་བསྒྲགས་པ་གསུམ་གྱིས་གྲུབ་པའི་གཞུང་ཞིག་རེད།བཤད་སྲོལ་ལ་བླ་ཆེན་དྲན་པ་ནམ་མཁས་དུས་རབས་བརྒྱད་པ་ཙམ་ལ་བརྩམས་ཤིང་།མཐའ་བཞི་ཡེ་ཤེས་བློ་གྲོས་ཀྱིས་དུས་རབས་༡༠པའི་ལོ་རབས་༥༠པར་བསམ་ཡས་ནས་གཏེར་དུ་དྲངས་བར་བཤད།ཡང་ལ་ལས་རྨ་ཤེས་རབ་སེང་གེའི་གཏེར་མ་ཡིན་ཡང་ཟེར།སྤྱི་ལོ་༢༠༡༠ལོའི་ཟླ་༡༠པར་རྩེ་ཞིག་ཤེས་རབ་བསྟན་པའི་ཟླ་བ་ལགས་ཀྱིས་གཙོ་བསྒྲིགས་མཛད་ཅིང་།པེ་ཅིན་མི་རིགས་དཔེ་སྐྲུན་ཁང་གིས་སྤྱི་ལོ་༢༠༡༠ལོའི་ཟླ་༡༠པ་ལ་པར་དུ་བསྐྲུན་པའི་དཔེ་ཆ་གངས་ཏི་སེའི་བོན་གཞུང་རིག་མཛོད་དེབ་དང་པོ་ཤོག་ལྷེ་༨༧ནས་༡༨༧བར་བཞུགས།སྤྱི་ལོ་༢༠༡༦ལོར་སྣང་མཐའ་བསྟན་འཛིན་ཉི་མས་བསྒྲིགས་སྦྱོར་མཛད་ཅིང་སི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན་པའི་དེབ་ཞང་བོད་ལོ་རྒྱུས་ཕྱོགས་བསྒྲིགས་སྟོད་ཆ་རུའང་་འཁོད་ཡོད།བསྒྲགས་པ་གླིང་གྲགས་ལས་བཤད་པའི་འཛམ་གླིང་གི་རྣམ་བཞག་དང་ཞི་ཁྲོ་རྩ་འགྲེལ་ལས་བཤད་པ་གཉིས་དགོངས་པ་ཕལ་ཆེར་གཅིག་མཐུན་རེད་འདུག